बेंगलुरू: भारत के सहायक कोच संजय बांगर को लगता है कि ऑस्ट्रेलिया के खिलाफ शुरुआती दो टेस्ट में विराट कोहली की बल्ले से नाकामी को जरूरत से ज्‍यादा तवज्‍जो दी जा रही है. उन्‍होंने कहा कि मुझे नहीं लगता कि इसे ज्‍यादा महत्‍व दिया जाना चाहिए क्योंकि इस सीरीज से पहले उन्होंने (विराट ने) घरेलू सत्र में शानदार प्रदर्शन का लुत्फ उठाया है. बांगड़ ने दूसरे टेस्ट के तीसरे दिन के खेल के बाद कहा, ‘विराट की बल्लेबाजी शानदार रही है. इसलिए हमें एक या दो असफलताओं पर टिप्पणी नहीं करनी चाहिए क्योंकि वह इतना सफल रहा है. विराट अपनी असफलताओं से सीख लेते हैं. यह उनकी महानता है. आगामी मैचों में वह अच्छा प्रदर्शन करेंगे.’ कोहली चौथी बार सस्ते में आउट हो गए उन्होंने जोश हेजलवुड की गेंद पर दिये गए एलबीडब्‍ल्‍यू के डिसीजन पर रिव्यू भी लिया जो उनके खिलाफ रहा जिससे यह स्टार बल्लेबाज काफी निराश दिखा.